b'\n_START_ARTICLE_\nNTNUs historie\n_START_PARAGRAPH_\nNorges teknisk-naturvitenskapelige universitets (NTNU) historie startet 1. januar 1996, da seks institusjoner for forskning og h\xc3\xb8yere utdanning i Trondheim ble sl\xc3\xa5tt sammen til ett universitet. De seks institusjonene var: Norges tekniske h\xc3\xb8gskole (NTH), Den allmennvitenskapelige h\xc3\xb8gskole (AVH), Vitenskapsmuseet (VM), Det medisinske fakultet (DMF), Kunstakademiet i Trondheim og Musikkonservatoriet i Trondheim. De fire f\xc3\xb8rste utgjorde allerede Universitetet i Trondheim (UNIT), som ble opprettet i 1968._NEWLINE_I 2015 vedtok regjeringen at NTNU fra 1. januar 2016 skulle sl\xc3\xa5es sammen med H\xc3\xb8gskolen i Gj\xc3\xb8vik, H\xc3\xb8gskolen i S\xc3\xb8r-Tr\xc3\xb8ndelag og H\xc3\xb8gskolen i \xc3\x85lesund til ett universitet. Det nye universitetet beholdt den st\xc3\xb8rste enhetens navn: Norges teknisk-naturvitenskapelige universitet (NTNU). Campusene i Gj\xc3\xb8vik og \xc3\x85lesund heter henholdsvis NTNU i Gj\xc3\xb8vik og NTNU i \xc3\x85lesund.\n_START_SECTION_\nForl\xc3\xb8pere\n_START_PARAGRAPH_\nNTNUs historie kan spores tilbake til Det Kongelige Norske Videnskabers Selskab, som ble opprettet under navnet Det Trondhiemske Selskab i 1760. B\xc3\xa5de Vitenskapsmuseet og NTNU Universitetsbiblioteket, som begge inng\xc3\xa5r i dagens NTNU, har sin opprinnelse i 1700-tallets vitenskapsselskap._NEWLINE_Ingeni\xc3\xb8rutdanningen i Trondheim begynte med Trondhjems Tekniske L\xc3\xa6reanstalt i 1870. Dette fagmilj\xc3\xb8et var en medvirkende \xc3\xa5rsak til at Stortinget i 1900 vedtok \xc3\xa5 legge en teknisk h\xc3\xb8yskole til Trondheim. Norges tekniske h\xc3\xb8gskole (NTH) \xc3\xa5pnet i 1910. Med NTH begynte NTNUs historie som utdanningsinstitusjon, og NTNU valgte \xc3\xa5 markere dette ved \xc3\xa5 feire sitt 100-\xc3\xa5rsjubileum i 2010. _NEWLINE_I 1922 ble byens utdanningsmilj\xc3\xb8 ytterligere utvidet gjennom opprettelsen av Norges l\xc3\xa6rerh\xc3\xb8gskole i Trondheim (NLHT), senere Den allmennvitenskapelige h\xc3\xb8gskole (AVH).\n_START_SECTION_\nHiG, HiST og Hi\xc3\x85\n_START_PARAGRAPH_\nDe tre tidligere h\xc3\xb8yskolene som fra og med 2016 er del av NTNU, er H\xc3\xb8gskolen i Gj\xc3\xb8vik (HiG), H\xc3\xb8gskolen i S\xc3\xb8r-Tr\xc3\xb8ndelag (HiST) i Trondheim og H\xc3\xb8gskolen i \xc3\x85lesund (Hi\xc3\x85). Alle tre ble etablert som et direkte resultat av H\xc3\xb8gskolereformen i 1994, ved sammensl\xc3\xa5ing av tidligere statlige h\xc3\xb8yskoler p\xc3\xa5 stedet._NEWLINE_Generelt skal universitetet omtales som \xc2\xabNTNU\xc2\xbb. Ved behov for angivelse av geografisk lokasjon, skal det skrives for eksempel \xc2\xabNTNU i Gj\xc3\xb8vik\xc2\xbb og \xc2\xabNTNU i \xc3\x85lesund\xc2\xbb.\n_START_SECTION_\nNTNU 1996\xe2\x80\x932015\n_START_PARAGRAPH_\nI 1993 la det regjeringsoppnevnte Bernt-utvalget frem sin innstilling om universitets- og h\xc3\xb8yskolesektoren. Her ble det foresl\xc3\xa5tt at UNITs spesielle organisasjonsstruktur skulle opph\xc3\xb8re, og at h\xc3\xb8yskoleniv\xc3\xa5et skulle fjernes. Dette betydde i praksis at b\xc3\xa5de NTH og AVH ville slutte \xc3\xa5 eksistere som organisatoriske enheter. _NEWLINE_Arbeidet med \xc3\xa5 utvikle universitetsmodellen i Trondheim, f\xc3\xb8rte i 1995 til Underdal-utvalgets innstilling Norges teknisk-naturvitenskapelige universitet (NTNU) \xe2\x80\x94 Forslag til framtidig faglig organisasjon (NOU 1995: 28). Stortinget sluttet seg i hovedsak til innstillingen, og 1. januar 1996 var det nye universitetet i Trondheim, Norges teknisk-naturvitenskapelige universitet, et faktum, til tross for store protester fra NTH- og AVH-ansatte og -studenter. Mange \xc3\xb8nsket blant annet et fristilt NTH,  og det var flere kampanjer p\xc3\xa5 gang for \xc3\xa5 sikre dette._NEWLINE_NTNU ble fra opprettelsen i 1996 det nest st\xc3\xb8rste av de \xc3\xa5tte norske universitetene. Universitetet hadde, gjennom NTH, hovedansvar for den h\xc3\xb8yere teknologiutdanningen i Norge. I tillegg hadde det et bredt fagtilbud innen naturvitenskap, humaniora og estetiske fag, samfunnsvitenskap og \xc3\xb8konomisk-administrative fag, og profesjonsutdanning innen ingeni\xc3\xb8rfag, medisin, psykologi, arkitektur, billedkunst, musikk og l\xc3\xa6rerutdanning. _NEWLINE_NTNUs faglige og organisatoriske grunnlag ble i 1995 utredet av det offentlig oppnevnte Underdal-utvalget. Stortinget behandlet organiseringen i 1996. Underdal-utvalgets innstilling, Stortingets vedtak og NTNUs kollegievedtak av 1998 utgj\xc3\xb8r fundamentet for NTNUs organisering. _NEWLINE_I 2014 fikk de statlige h\xc3\xb8yere utdanningsinstitusjonene i oppdrag fra Kunnskapsdepartementet \xc3\xa5 komme med innspill til arbeidet med framtidig struktur i universitets- og h\xc3\xb8yskolesektoren. Regjeringen \xc3\xb8nsket blant annet f\xc3\xa6rre institusjoner innen sektoren. Kunnskapsminister Torbj\xc3\xb8rn R\xc3\xb8e Isaksen uttalte p\xc3\xa5 en konferanse om denne saken: \xc2\xabVi sprer ressursene til forskning og h\xc3\xb8yere utdanning for tynt. Vi har for mange sm\xc3\xa5 og s\xc3\xa5rbare fagmilj\xc3\xb8 som tilbyr de samme utdanningene. Det f\xc3\xb8rer til at mange sm\xc3\xa5 institusjoner legger strategier for \xc3\xa5 konkurrere med hverandre i stedet for \xc3\xa5 samarbeide.\xc2\xbb_NEWLINE_Styret ved NTNU vedtok 28. januar 2015 at de \xc3\xb8nsket en sammensl\xc3\xa5ing med H\xc3\xb8gskolen i S\xc3\xb8r-Tr\xc3\xb8ndelag, H\xc3\xb8gskolen i \xc3\x85lesund og H\xc3\xb8gskolen i Gj\xc3\xb8vik. Det endelige vedtaket som f\xc3\xb8rte til at fusjonen ble gjennomf\xc3\xb8r fra 1. januar 2016, ble fattet av  Kunnskapsdepartementet i juni 2015.\n_START_SECTION_\nNTNU 2016\xe2\x80\x93\n_START_PARAGRAPH_\n2016 var et overgangs\xc3\xa5r for NTNU. 1. januar var offisiell oppstart for det fusjonerte universitetet, og h\xc3\xb8yskolene opph\xc3\xb8rte fra samme dato som juridiske enheter. NTNU ble dermed landets st\xc3\xb8rste universitet, med rundt 39.000 studenter og 6.700 ansatte i byene Gj\xc3\xb8vik, \xc3\x85lesund og Trondheim. Studieprogram og forskningsenheter ved h\xc3\xb8yskolene ble videref\xc3\xb8rt i NTNU. Fusjonspartnerne beholdt i 2016 stort sett samme organisering som i 2015, men under felles ledelse. Fra 1. januar 2017 best\xc3\xa5r NTNU av \xc3\xa5tte fakulteter med til sammen 56 institutter, i tillegg til andre enheter, som NTNU Vitenskapsmuseet og NTNU Universitetsbiblioteket.'